Amalie Vangsgaard
Amalie Vangsgaard er en dansk fodboldspiller, der spiller for den franske klub Paris Saint-Germain FC og for det danske landshold. Hun har spillet 13 landskampe og scoret et mål for Danmark (pr. 7. august 2023).
Amalie Vangsgaard fik sin fodboldopdragelse i først Jetsmark IF og siden Fortuna Hjørring, hvor hun i 2014 fik debut på førsteholdet. Med Fortuna vandt hun danmarksmesterskabet i 2014 og The Double (dvs. både pokalturneringen og det danske mesterskab) i 2016, inden hun samme år valgte at holde en længere pause fra fodbold. Hun vendte tilbage til topfodbold i 2019, denne gang til FC Nordsjælland, hvor hun i 2020 endnu engang var med til at vinde pokalturneringen. Herefter fulgte halvanden sæson hos Linköpings FC i Sverige, hvor hun i 2022-sæsonen blev topscorer med i alt 22 mål. I januar 2023 skrev den målfarlige angriber under på en treårig kontakt med Paris Saint-Germain FC.
I perioden 2013-2015 spillede Amalie Vangsgaard i alt 20 U19-landskampe (3 mål); hun debuterede på A-landsholdet den 1. september 2022 i en VM-kvalifikationskamp mod Montenegro. Amalie Vangsgaard scorede sit første landskampsmål den 22. juli 2023 i Danmarks 1-0-sejr over Kina ved VM 2023.